AaB har ryggen mod muren. Fredag måtte de også kæmpe med stormen Otto. AGF scorede direkte på hjørnespark efter et indadskruet spark, som fuldkommen snød AaB's målmand Theo Sander. AaB var ikke i stand til at svare igen og fik derfor den værst tænkelige start på forårssæsonen med et 0-1-nederlag. Kampreferat: Forud for kampen samlede spillerne sig på midten af banen for at holde et minuts stilhed for jordskælvsofrene i Tyrkiet og Syrien. Efterfølgende fløjtede dommer Sandi Putros kampen i gang, og AaB havde stormen Otto i ryggen fra start. Efter blot to minutter var Louka Prip ikke langt fra at overrumple AGF's målmand Jesper Hansen med et frækt frisparksforsøg. AaB kom dog aldrig helt tæt på at bringe sig i front i løbet af første halvleg. AGF virkede farligere, og efter 27 minutter måtte Theo Sander diske op med en god redning efter et godt forsøg fra Sigurd Haugen. I anden halvleg var AGF fortsat farligst, og efter 65 minutter gik den ikke længere for de bolsjestribede. Mikael Anderson sparkede et indadskruet hjørnespark, og med hjælp fra 'Otto' sejlede den hele vejen i mål til stor ærgrelse for AaB og alle tilhængerne på Aalborg Portland Park. AaB forsøgte at spille mere direkte i kampens afslutning, og i kampens slutminutter appelerede de for et straffespark, men Putros' fløjte forblev tavs. Dermed tabte AaB 0-1 til AGF og ligger dermed fortsat på 11. pladsen i Superligaen med 14 point.

Opsummering:
En drilsk storm fik betydning for kampen.